Luvo vir 4 jaar uit atletiek geskors | Netwerk24
Luvo vir 4 jaar uit atletiek geskors
Luvo Manyonga laat waai tydens die Statebondspele in 2018. Foto: Getty Images
Een van Suid-Afrika se sterre by die vorige Olimpiese Spele is uit atletiek geskors.
Luvo Manyonga het homself 'n skorsing van vier jaar op die hals gehaal nadat hy oor 'n tydperk van 12 maande drie keer nie laat weet het waar hy homself bevind sodat hy vir opkikkers getoets kon word nie.
Manyonga, wat 'n silwermedalje by die Olimpiese Spele in 2016 in Rio de Janeiro gewen het, sal na verwagting aanstaande maand se Spele in Tokio misloop.
Manyonga is in Januarie vanjaar tydelik geskors nadat hy versuim het om die teen-opkikkereenheid in kennis te stel waar hy homself bevind.
'n Dissiplinêre tribunaal het Manyonga daarna 'n skorsing van vier jaar opgelê omdat dit sy tweede oortreding was, het Wêreldatletiek se Integriteitseenheid Vrydag getwiet.
Die skorsing geld van 23 Desember af.
Mayonga het sy eerste toets op 26 November 2019 misgeloop en hy was baie vaag oor waar hy homself bevind het by twee ander geleenthede in 2020, sê die Integriteitseenheid.
Die 30-jarige Afrika-rekordhouer en Statebondskampioen kan appèl aanteken by die Hof vir Arbitrasie in Sport, maar die kans is skraal omdat hy nie eens sy skorsing betwis het nie.
William Norris, 'n regsgeleerde van Londen, sê dat Manyonga glad nie sy samewerking tydens die ondersoek gegee het nie en verskeie uitnodigings om 'n tugverhoor op 28 Mei by te woon van die hand gewys het.
Manyonga is in 2012 ook vir 18 maande geskors vir die gebruik van die dwelm metamfetamien. – Sport24.com